C 125/464
RO
Jurnalul Oficial al Uniunii Europene
5.4.2023
Joi, 15 septembrie 2022
B. întrucât, după cum reiese din cuprinsul articolului 49 din TUE, care prevede posibilitatea ca orice stat european să solicite aderarea la Uniunea Europeană, aceasta regrupează state care au aderat liber și voluntar la valorile comune prevăzute la articolul 2 din TUE, care respectă aceste valori și se angajează să le promoveze, dreptul Uniunii întemeindu-se astfel pe premisa fundamentală potrivit căreia fiecare stat membru împărtășește cu toate celelalte state membre, și recunoaște că acestea împărtășesc cu el, valorile respective (5); C. întrucât această premisă presupune și justifică existența unei încrederi reciproce între statele membre privind faptul că aceste valori vor fi recunoscute și, prin urmare, va fi respectată legislația Uniunii prin care acestea sunt puse în practică (6); D. întrucât, pentru a se putea bucura de toate drepturile care decurg din aplicarea tratatelor, statele membre trebuie să respecte valorile enunțate la articolul 2 din TUE; întrucât orice încălcare a valorilor fundamentale ale UE de către guvernele statelor membre presupune în mod inevitabil un atac la adresa libertății personale și a drepturilor politice și sociale ale cetățenilor, precum și la adresa prosperității și bunăstării acestora; întrucât Ungaria însăși a aderat la valorile consacrate la articolul 2 din TUE; E. întrucât principiul cooperării loiale prevăzut la articolul 4 alineatul (3) din TUE impune Uniunii și statelor membre obligația de a se ajuta reciproc în îndeplinirea obligațiilor care decurg din tratate în condiții de respect reciproc deplin, iar statelor membre le impune obligația de a adopta orice măsură generală sau specială pentru asigurarea îndeplinirii obligațiilor care decurg din tratate sau care rezultă din actele instituțiilor Uniunii; F. întrucât la articolul 19 din TUE este exprimată în termeni concreți valoarea statului de drept afirmată la articolul 2 din TUE și se încredințează instanțelor naționale și Curții de Justiție sarcina de a asigura aplicarea deplină a legislației UE în toate statele membre, precum și protecția judiciară a drepturilor persoanelor în temeiul acestei legislații (7); G. întrucât orice risc clar de încălcare gravă de către un stat membru a valorilor prevăzute la articolul 2 din TUE nu privește numai statul membru respectiv în care se materializează acest risc, ci are un impact și asupra celorlalte state membre, asupra încrederii reciproce între acestea, asupra naturii înseși a Uniunii și asupra drepturilor fundamentale de care se bucură cetățenii săi în temeiul dreptului Uniunii; H. întrucât domeniul de aplicare al articolului 7 din TUE nu se limitează la obligațiile care decurg din tratate, așa cum este cazul pentru articolul 258 din Tratatul privind funcționarea Uniunii Europene (TFUE), și întrucât Uniunea poate determina existența unui risc clar de încălcare gravă a valorilor comune în domeniile care intră în sfera de competență a statelor membre; I. întrucât, de mai mulți ani, situația din Ungaria nu este tratată în mod corespunzător și persistă multiple preocupări în legătură cu aceasta și întrucât, între timp, au apărut numeroase probleme noi, care au un impact negativ asupra imaginii Uniunii, precum și asupra eficacității și credibilității sale în ceea ce privește apărarea drepturilor fundamentale, a drepturilor omului și a democrației la nivel mondial, și care revelează necesitatea de a le aborda printr-o acțiune concertată la nivelul Uniunii; J. întrucât, în urma vizitei delegației ad-hoc a Comisiei sale pentru libertăți civile, justiție și afaceri interne la Budapesta, Ungaria, în perioada 29 septembrie-1 octombrie 2021, majoritatea membrilor delegației sunt în continuare puternic preocupați în ceea ce privește situația democrației, a statului de drept și a drepturilor fundamentale în această țară; întrucât delegația a ajuns la concluzia că situația nu s-a îmbunătățit din 2018, ci, dimpotrivă, s-a deteriorat; K. întrucât guvernul Ungariei nu respectă principiul supremației dreptului UE, consacrat în jurisprudența Curții de Justiție, dar recurge la Curtea de Justiție pentru a ataca actele legislative aflate în vigoare în UE; L. întrucât Parlamentul Ungariei a adoptat o rezoluție la 19 iulie 2022, solicitând să fie limitate competențele Parlamentului European, iar deputații în Parlamentul European să fie numiți și nu aleși;
(5) (6) (7)
Hotărârea din 24 iunie 2019, Comisia Europeană/Republica Polonă, C-619/18, ECLI:EU:C:2019:531, punctul 42.
Avizul Curții din 18 decembrie 2014, aviz emis în temeiul articolului 218 alineatul (11) din TFUE, 2/13, ECLI:EU:C:2014:2454, punctul 168.
Hotărârea din 27 februarie 2018, Associação Sindical dos Juízes Portugueses/Tribunal de Contas, C-64/16, ECLI EU:C:2018:117, punctul 32.